Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 503/14/2202	Galanta, 5.2.2015
EEČ : 2-17-24-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
hoci je zákonom o rodine povinný a rozsudkom Okresného súdu Galanta pod číslom 6C 57/03-17 zo dňa 18.9.2003 s právoplatnosťou od 4.10.2003 zaviazaný prispievať na výživu syna XXXXX nar. XXXXX sumou vo výške  100,- Eur mesačne vždy vopred do 15-ho dňa v mesiaci k rukám matky XXXXX, nar. XXXXX, trvale bytom XXXXX, XXXXX, ktorej bol maloletý zverený do osobnej starostlivosti, si svoju povinnosť na adrese trvalého bydliska a všade tam, kde sa zdržiava riadne neplní, čím mu vznikol dlh na výživnom za obdobie od januára 2014 až doposiaľ vo výške 473,- Eur (vrátane januára 2015),

lebo zanikla trestnosť činu

Odôvodnenie:
Poverený príslušník Obvodného oddelenia Policajného zboru XXXXX sp. zn. ORP-404/SA-SA-2014 zo dňa 9.9.2014 začal podľa § 199 ods. 1 Trestného poriadku trestné stíhanie a zároveň podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy podľa § 207 ods. 1 Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia. 

	Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa samotného obvineného, výpoveďou poškodenej XXXXX ako aj  listinnými dôkazmi.  

 	Z podaného trestného oznámenia, ako aj z výsluchu oznamovateľky XXXXX v procesnom postavení svedka – poškodenej vyplýva, že obvinený si neplnil svoju vyživovaciu povinnosť na svojho syna za obdobie od januára 2014 až doposiaľ (nepravidelne uhradil sumu vo výške 827,- Eur) hoci bol k plneniu svojej vyživovacej povinnosti zaviazaný rozsudkom Okresného súdu Galanta sp. zn. 6C 57/03-17 zo dňa 18.9.2003 s právoplatnosťou od 4.10.2003   a to mesačne sumou vo výške 100- Eur, vždy do 15-ho dňa toho ktorého mesiaca vopred k rukám matky maloletého. 

Obvinený XXXXX vo svojej výpovedi zo dňa 5.11.2014 uviedol, že si je vedomý svojej vyživovacej povinnosti a vie, že má zaostalosť na výživnom voči svojmu synovi. Zároveň obvinený pri svojom výsluchu uviedol, že vyživovaciu povinnosť nesplnil z dôvodu, že pracuje ako živnostník v strojárskej oblasti,  jeho finančná situácia je nestabilná a jeho príjmy nepostačili na riadne plnenie vyživovacej povinnosti.  

Po skončení skráteného vyšetrovania bol na tunajšiu prokuratúru predložený vyšetrovací spis spolu s návrhom na konanie o dohode o vine a treste. Následne bol dozor vykonávajúcou prokurátorkou vytýčený termín vyššie označeného konania na deň 19.1.2015. Na uvedený termín sa dostavil obvinený XXXXX, ktorý požiadal o odročenie konania o dohode o vine a treste na 2.2.2015 z dôvodu uhradenia celej sumy dlžného výživného vo výške 473,- Eur vrátane mesiaca január 2015. Žiadosti obvineného bolo vyhovené, pričom menovaný bol poučený, aby na uvedený termín predložil aj potvrdenia o zaplatení predmetnej sumy. Dňa 2.2.2015 sa na tunajšiu prokuratúru dostavil obvinený XXXXX a predložil výpisy z účtu č. 4230147604 vedeného v XXXXX, z ktorého vyplýva, že dňa 12.12.2014 poslal na účet poškodenej sumu 150,- Eur a dňa 19.1.2015 poslal poškodenej ďalšiu čiastku vo výške 323,- Eur,  teda spolu 473,- Eur.  
  Za účelom preverenia predloženého potvrdenia bola dňa 2.2.2015 zo súkromného  mobilu telefonicky kontaktovaná poškodená XXXXX XXXXX, ktorá uviedla, že obvinený svoj dlh na výživnom uhradil v celom rozsahu a k dnešnému dňu nedlží žiadnu čiastku.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinený svojím konaním splnil podmienky  uvedené v ustanovení § 86 ods. 1 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

	Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Hajnalka Lelkesová
prokurátorka